S-190/2018

Mál þetta, sem dómtekið var í dag, var höfðað með ákæru lögreglustjórans á höfuðborgarsvæðinu, útgefinni 10. apríl 2018, „á hendur A-x-x R-x-x, kt. 000000-0000, [...], Reykjavík, A-x-x Z-x-x, kt. 000000-0000, [...], Reykjavík, og V-x-x S-x-x, kt. 000000-0000, [...], Reykjavík, fyrir eftirtalin brot:

I.

Gegn ákærðu öllum fyrir þjófnað, með því að hafa:

Sunnudaginn 10. september 2017 í verslun Elko, Skógarlind 2 í Kópavogi, stolið PS4 leik að verðmæti kr. 10.995, Polar heilsuúri að verðmæti kr. 24.995, þráðlausum hátalara af gerðinni JBL, að verðmæti kr. 14.395 og öryggisfilmu fyrir Iphone 7 að verðmæti kr. 4.995, allt samtals að verðmæti kr. 55.380.

Telst brot þetta varða við 244. gr. almennra hegningarlaga nr. 19/1940.

II.

Gegn ákærðu A-x-x og A-x-x fyrir þjófnaði, með því að hafa:

Laugardaginn 16. september 2017, í verslun Elko, Skógarlind 2 í Kópavogi, stolið GoPro myndavél og þremur minnislyklum, samtals að verðmæti kr. 78.480.

Fimmtudaginn 12. október 2017, í verslun Elko, Fiskislóð 15 í Reykjavík, stolið öryggisfilmu fyrir Iphone 7 að verðmæti kr. 4.995, þráðlausum hátalara af gerðinni Marley Riddim, að verðmæti kr. 16.495 og minniskorti að verðmæti kr. 11.995, allt samtals að verðmæti kr. 33.485.

Teljast brot þessi varða við 244. gr. almennra hegningarlaga nr. 19/1940.

III.

Gegn ákærða A-x-x fyrir þjófnaði, með því að hafa:

Sunnudaginn 24. september 2017, í verslun Elko, Skeifunni 7 í Reykjavík, stolið þráðlausum hátalara af gerðinni JBL, að verðmæti kr. 14.795.

Síðar sama dag og getur í ákærukafla III.1., í verslun Elko, Skógarlind 2 í Kópavogi, stolið þráðlausum hátalara af gerðinni JBL Xtreme, að verðmæti kr. 34.895.

Teljast brot þessi varða við 244. gr. almennra hegningarlaga nr. 19/1940.

IV.

Gegn ákærða V-x-x:

Fyrir tilraun til þjófnaðar, með því að hafa fimmtudaginn 12. október 2017, í verslun Elko, Fiskislóð 15 í Reykjavík, reynt að stela heilsuúri en orðið frá að hverfa þegar starfsmaður hafði afskipti af honum við að stinga úrinu inn á sig og rekið hann út úr versluninni.

Telst brot þetta varða við 244. gr., sbr. 20. gr. almennra hegningarlaga nr. 19/1940.

Fyrir umferðarlagabrot, með því að hafa laugardaginn 16. desember 2017 ekið bifreiðinni LH-120, án gildra ökuréttinda og óhæfur til að stjórna henni örugglega vegna áhrifa ávana- og fíkniefna (í blóði mældist 27 ng/ml tetrahýdrókannabínól) austur Sæbraut í Reykjavík, þar sem lögregla stöðvaði aksturinn á vegarkafla við Kringlumýrarbraut.

Telst brot þetta varða við 1. mgr. 48. gr. og 1., sbr. 2. mgr. 45. gr. a., sbr. 1. mgr. 100. gr. umferðarlaga nr. 50/1987 með áorðnum breytingum.

Þess er krafist að ákærðu verði dæmdir til refsingar og til greiðslu alls sakarkostnaðar og ákærði V-x-x auk þess til að sæta sviptingu ökuréttar skv. 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006.“

Ákæruvaldið féll frá ákæru á hendur ákærða V-x-x fyrir að aka án ökuréttinda.

Ákærðu hafa fyrir dómi skýlaust játað að hafa framið brot þau sem þeim eru gefin að sök í ákærunni og er játning þeirra studd sakargögnum. Það eru því efni til að leggja dóm á málið samkvæmt 1. mgr. 164. gr. laga um meðferð sakamála nr. 88/2008. Samkvæmt þessu verða ákærðu sakfelldir fyrir brotin sem eru réttilega færð til refsiákvæða í ákærunni.

Ákæru hafa ekki áður gerst brotlegir. Refsing þeirra verður ákveðin skv. 77. gr. almennra hegningarlaga. Ákærðu A-x-x og A-x-x verða dæmdir í 3 mánaða fangelsi hvor en ákærði V-x-x í 2 mánaða fangelsi.Skilyrði eru til að skilorðsbinda refsingarnar og verður það gert eins og í dómsorði greinir.

Þá verður ákærði V-x-x dæmdur í sekt, að viðlagðri vararefsingu, og ökuleyfissviptingu eins og í dómsorði greinir. Hann verður einnig dæmdur til þess að greiða sakarkostnað eins og í dómsorði segir.

A-kk-nf Í-kk-nf héraðsdómari kveður upp dóminn.

D ó m s o r ð:

Ákærði, A-x-x R-x-x, sæti fangelsi í þrjá mánuði, en fresta skal fullnustu refsingarinnar og falli hún niður að liðnum tveim árum frá deginum í dag að telja, haldi ákærði almennt skilorð 57. gr. almennra hegningarlaga nr. 19/1940.

Ákærði, A-x-x Z-x-x, sæti fangelsi í þrjá mánuði, en fresta skal fullnustu refsingarinnar og falli hún niður að liðnum tveim árum frá deginum í dag að telja, haldi ákærði almennt skilorð 57. gr. almennra hegningarlaga nr. 19/1940.

Ákærði, V-x-x S-x-x, sæti fangelsi í tvo mánuði, en fresta skal fullnustu refsingarinnar og falli hún niður að liðnum tveim árum frá deginum í dag að telja, haldi ákærði almennt skilorð 57. gr. almennra hegningarlaga nr. 19/1940.

Ákærði V-x-x greiði 140.000 króna sekt til ríkissjóðs innan fjögurra vikna frá uppkvaðningu dóms þessa en sæti ella fangelsi í 10 daga.

Ákærði V-x-x er sviptur ökurétti í 1 ár frá deginum í dag að telja.

Ákærði V-x-x greiði 76.971 krónu í sakarkostnað.

A-kk-nf Í-kk-nf